Inge Hansen – Store norske leksikon
Inge Hansen er en norsk næringslivsleder, siviløkonom og tidligere håndballspiller. Han var finansdirektør for Statoil (nå Equinor) fra 2000 og konstituert konsernsjef i en periode fra 2003 til 2004. I perioden 2004–2006 var han konsernsjef i Aker Kværner (nå Aker Solutions ASA). Før dette var Hansen fra 1970 ansatt i Papirindustriens Forskningsinstitutt og bankdirektør i Bergen Bank og Den Norske Bank og direktør for Orkla Finans i perioden 1994–2000. I 2012 ble han utnevnt som årets styreleder for sitt styreverv i Gjensidige ASA.
Hansen spilte i 116 landskamper i håndball i perioden 1965–1975, vant sju NM (to inne og fem ute), vant tre seriemesterskap med Fredensborg og ble seriemester med Bergenstudentenes IL. Han konkurrerte for Norge under sommerolympiaden i 1972.
Inge Hansen har hatt stor bredde i sine oppgaver i norsk næringslivsledelse. Spesielt viktig har han vært innen olje og finans. Han har vært en markant og viktig person i norsk næringsliv.
Lie, Einar; Myklebust, Egil og Norvik, Harald (2016 og 2014). Staten som kapitalist. Oslo: Pax forlag.
Nerheim, Gunnar (1996). En gassnasjon blir til, Norsk Oljehistorie, Bind 2. Oslo: Leseselskapet.
Vil du sitere denne artikkelen? Kopier denne teksten og lim den inn i litteraturlisten din: Bryhn, Rolf; Smith-Solbakken, Marie: Inge Hansen i Store norske leksikon på snl.no. Hentet fra https://snl.no/Inge_Hansen